**Povzetek revizijskega poročila *Pravilnost poslovanja Občine Sveti Tomaž v delu, ki se nanaša na dodeljevanje tekočih transferov***

Računsko sodišče je revidiralo *pravilnost poslovanja Občine Sveti Tomaž v delu, ki se nanaša na dodeljevanje tekočih transferov v letu 2012.* Cilj revizije je bil izrek mnenja o pravilnosti poslovanja občine v letu 2012 v delu, ki se nanaša na dodeljevanje tekočih transferov.

Računsko sodišče je o pravilnosti poslovanja Občine Sveti Tomaž v delu, ki se nanaša na dodeljevanje tekočih transferov v letu 2012, izreklo *mnenje s pridržkom,* ker Občina Sveti Tomaž ni poslovala v skladu s predpisi v naslednjih primerih:

* pri določitvi ocenjene vrednosti javnega naročila storitev prevozov učencev v osnovno šolo ni upoštevala določil Zakona o javnih naročilih, zato storitev ni oddala po enem od predpisanih postopkov javnega naročanja (izplačilo v letu 2012 v skupnem znesku 16.348 evrov); povrnila je za 221 evrov več stroškov prevoza, kot bi jih lahko;
* pred plačilom ni mogla v celoti preveriti višine obveznosti iz računov za stroške storitev v zavodih za odrasle;
* župan ni sprejel sklepa o začetku postopka razpisa za sofinanciranje programov na področju kulture; objava javnega razpisa na področju kulture ni vsebovala vseh obveznih sestavnih delov; vlagateljev, ki sta oddala nepopolno vlogo, ni pozvala k dopolnitvi;
* v dveh primerih objava javnega razpisa in razpisna dokumentacija nista vsebovali vseh obveznih sestavnih delov; komisija je ocenila vloge na podlagi meril, ki v objavi razpisa za sofinanciranje programov turističnih društev niso bila navedena (prejemniki so prejeli sredstva v skupnem znesku 3.999 evrov); vlagateljev, ki so oddali nepopolno vlogo, ni pozvala k dopolnitvi; Turističnemu društvu Sveti Tomaž je dodelila 1.500 evrov pred izvedbo javnega razpisa; osmim prejemnikom je z neposrednimi pogodbami dodelila sredstva za sofinanciranje dejavnosti in projektov v skupnem znesku 2.700 evrov, ne da bi prej izvedla javni razpis; Klubu malega nogometa Tomaž je dodelila 5.000 evrov pred in 5.000 evrov med postopkom izvedbe javnega razpisa;
* politični stranki je dodelila sredstva, ne da bi stranka vložila zahtevek za dodelitev sredstev.

Računsko sodišče je Občini Sveti Tomaž podalo *priporočilo* za izboljšanje poslovanja, *odzivnega poročila* pa ni zahtevalo, ker so bile že med revizijskim postopkom, kjer je bilo mogoče, odpravljene razkrite nepravilnosti oziroma sprejeti ustrezni popravljalni ukrepi.

Ljubljana, 6. novembra 2014